Savnið í Kringvarpi Føroya skal og má bjargast. Mentanin, Føroya søga og søgurnar hjá tjóðini sum heild eru við at hvørva. Bandmaskinur eldast, og tær fáast ikki til keyps longur, ljóðið og myndirnar hvørva, tí bondini forfarast. Tann støra avbjóðingin er at fáa tilfarið talgilt, áðrenn tað er ov seint. Missión At bjarga øllum savninum. Visjón Við tíðini skal almenningurin hava atgongd til savnið, og harvið skal Kringvarp Føroya verða fremsti mentanarberi á økinum. Savnið Í stuttum inniheldur savnið tilfar um stórt sæð alt, sum er hent í Føroyum, síðan 6. februar 1957, tá Útvarp Føroya varð sett á stovn, fram til dagin í dag. Í apríl 1984 varð Sjónvarp Føroya sett á stovn, og síðan tá hevur nærum alt, ið er hent í Føroyum síðan, verið goymt á livandi myndum. Í einari lítlari tjóð sum Føroyum, hava tíðindafólk fortalt søgurnar–um innan- og uttanlandspolitik, handil, mentan o. a.. Ein stórur partur av senditíðini hevur eisini endurspeglað gerandisdagin hjá okkum føroyingum. Nærum øll í Føroyum hava eitt brot í Kringvarpssavninum, ið er teirra, antin tey sjálvi ella teirra nærmastu eru við. Hetta er eitt savn, ið tjóðin kann standa saman um. Og tað kann eisini savna okkum sum familja, har vit kunna hoyra og síggja okkara nærmastu. Savnið í Kringvarpi Føroya kann savna Føroya fólk–um tað verður bjargað!